AARHUS: I må rigtigt gerne prøve at skåne mest muligt af vandrehallen på Aarhus H. Især den indvendige del, der har høj arkitektonisk kvalitet. Men kan det ikke være anderledes, er det ok med os, at I river den ned og bygger en ny. Og det samme med Bruuns Bro: Riv den bare ned og byg en ny med plads til de elektriske tog nedenunder. Vi lever med det trafikaos, det giver et års tid, for det er vigtigere at skåne togdriften og skabe udvikling.

Sådan lyder - let omskrevet - det høringsvar et stort flertal i Aarhus Byråd onsdag aften blev enige om at sende til Banedanmark.

- Sådan kan den nye Bruuns Bro komme til at se ud

Flere politikere argumenterede med at løfte debatten op til et større og meget længere perspektiv end et års byggerod og trafikkaos. Som togordfører Steen B. Andersen (S) sagde:

- Lad os tænke visionært og helhedsorienteret i stedet for at fokusere på det bøvl, der bliver i et år. Vi ønsker at fremtidssikre banegården, som har tjent byen godt gennem knap 90 år. Vi ønsker at få lange og mange perroner til de millioner af pendlere hvert år, som bare bliver flere i takt med, at byen vokser og der kommer flere arbejdsplader. Og vi ønsker os brændende, at man kan lave et langt mere velfungerende byrum oppe ved Bruunsgade - ja måske et helt nyt centralt byområde, som kan realiseres med en delvis overbygning af banegraven.